Asentel aneggaru d “tamussni”, iban-d deg yiḥricen ineggura n wungal, imi yettuneḥsab d tamentilt n tisselbi n uwadem Yidir. Ay-agi mačči d tikerkas, imi yella ula deg tmetti taqbaylit, mačči d yiwen n umdan neɣ sin i ideffɛen leɛqel-is di dra n tmussni. Yella ula deg wawal “yeɣra almi yeṭṭexṭex”. Deg wungal-a, Yidir yebɣa ad ibeddel timetti s tuqqna n tiṭ, ad yerr imdanen akk ḥemmlen tussna am netta, yewweḍ almi i d-yessuffeɣ tadukli i wumi isemma “Akken ma nella i tmussni”. Maca yeɣleḍ leḥsab-is, ur yewwiḍ ara ɣer lebɣi-s,yufa-d iman-is d awḥid, ula d imeddukal-is ǧǧan-t, ulac win yefkan azal i leɛtab-is, ur yessaweḍ ara ad yefhem lɣaci wala ad t-fehmen, d ay-agi i t-yesbehban, di taggara yenɣa iman-is deg sbiṭar n yimeslab.